Marlene le Roux (*17 September 1934, Bloemfontein - ) is ’n bekroonde Afrikaanse skrywer van jeugverhale. Marlene de Villiers is op 17 September 1934 in Bloemfontein gebore, waar sy ook groot word. Haar vader (J.F. de Villiers) is Biologie onderwyser aan die Hoërskool Sentraal in Bloemfontein, waar sy matrikuleer. Na skool studeer sy verder aan die Universiteit van die Oranje-Vrystaat, waar sy ’n aantal B.Sc.-vakke (onder meer Chemie en Fisika) neem ter voorbereiding vir ’n loopbaan in die aptekerswese en ook haar toekomstige man ontmoet. Sy slaag die vakke en begin dan werk by die Voortrekker Apteek in Bloemfontein, waar sy ingeskryf is vir die praktiese deel van die kursus en die volgende drie jaar deurbring. Die plan was dat sy daarna na die Potchefstroomse Universiteit of Grahamstad toe sou gaan om die kursus te voltooi, omdat dit die enigste plekke was waar 'n graad in aptekerswese aangebied was. Haar toekomstige man, J.S. le Roux, het intussen sy honneursjaar in Geologie voltooi en werk aanvaar as myngeoloog by die Stilfonteinmyn in Wes-Transvaal en hulle besluit om te trou, wat ’n einde maak aan ’n moontlike loopbaan vir haar as apteker.